Die ersti Halt nach Mexiko City isch d 1.6mio Stadt Puebla gsi. Euses Hotel isch direkt am Zocalo (Hauptplatz) gläge und hät eus mir eme riise Zimmer überrascht. Wänn mir uf euse Balkon gstande sind, händ mir grad vor eus d Hauptchile und de schattigi Platz gseh. Egal um welli Ziit, es hät immer Lüt gha - Chind und Müettere wo eim öppis sälber Gwobnigs händ welle adreie oder d Schuehputzer, Ballonverkäufer etc. Näbed dem bunte Triibe bis id Nacht ine, händ eus vor allem die farbige Hüser  erfreut. Die karoförmig agleite Inestädt, sind leider permanent mit Autos verstopft, da die enge Gässli ursprünglich für Pferdekutsche plant worde sind. Puebla isch de letzti Ort gsi, wo no bis 2003 de VW Chäfer baut worde isch. Dementsprechend sind d Strasse au voll mit dene ussterbende Bijoux.